Foto’s: Só lyk oumagrootjie op matriekafskeidDylan en sy Ouma Emil (Foto: Verskaf) “Dit was ’n ongelooflike aand. ’n Aand wat ek vir altyd sal onthou en koester.” Só sê die 18-jarige Dylan du Plessis van Hoërskool Warmbad wat vroeër die maand soos ’n ware heer sy geliefde oumagrootjie, Emil du Plessis (91), gevra het om saam met hom na sy skool se matriekafskeid te gaan. Dié matriekafskeid was Donderdagaand by Hoërskool Warmbad gehou en volgens Dylan het die aand seepglad verloop. Dylan was geklee in ’n donkerblou aandpak, ’n bloedrooi strikdas en vellies wat hy spesiaal vir dié geleentheid gebêre het. Ouma Emil, beter bekend as ouma Doep of ouma Mielie, het ’n elegante donkerblou kantrok aangehad met ’n mooi hangertjie om haar nek. Volgens Dylan het hulle die dag baie spesiaal vir hulle geliefde ouma probeer maak. Haar hare, naels en grimering is spesiaal gedoen vir die dag. Te danke aan weldoeners wat hulle harte oopgemaak het, kon ouma Emil langs haar kleinseun pronk in haar splinternuwe blou rok. Dylan en sy ouma is met ’n sjampanjekleurige Mercedes-Benz na die skool vervoer waar hulle op die rooi tapyt die saal ingestap het. “My vriende het vir ons gecheer langs die rooi tapyt. Almal was baie opgewonde saam met ons oor ouma se groot dag. Sy het pragtig gelyk,” sê dié jong man. Maroela Media het vroeër berig hoe ouma Emil heel verslae was toe haar geliefde kleinseun by die Warmbad Rusoord, ’n tehuis vir bejaardes waar sy tans ’n inwoner is, op sy knie gegaan en haar gevra het om sy metgesel na sy skool se matriekafskeid te wees. Sy het aanvanklik nie verstaan wat aangaan toe hy haar met ’n bos blomme en dié eienaardige versoek verras het nie. Dit was haar heel eerste matriekafskeid aangesien sy nooit self die geleentheid gehad het om na haar eie matriekafskeid te gaan nie. Dylan en sy oumagrootjie het al van laerskooldae ’n hegte band gehad en hy wou haar eerste matriekafskeid baie spesiaal vir haar maak. “Alhoewel ek en my ouma toe nie die aand saamgeskoffel het nie, was sy die beste metgesel waarvoor ek kon vra.”